SKRIFTLIG FORESPØRGSEL E-1231/00

af Camilo Nogueira Román (Verts/ALE) til Kommissionen

(14. april 2000)

Om: Vandkraft fra Ulla-flodbækkenet (Galicia)

Det selvstændige organ Aguas de Galicia har af lokalregeringen i Galicia fået til opgave at analysere ansøgningen fra el-selskabet Unión Fenasa, S.A. om hele vandkraftforsyningen fra Ulla-flodbækkenet. Projektet fra el-selskabet omfatter opførelse af 12 dæmninger, der, hvis de godkendes, vil medføre væsentlige ændringer af flodbækkenets naturlige karakteristika. I nogle tilfælde vil sammenkædningen af sumpområder kunne resultere i, at store dele af flodsengen helt forsvinder (dæmning 1, 2 og 3 i Ulla-floden). I andre tilfælde ville projektet indebære en omlægning af flodsengen via omledningskanaler (dæmning 14 i Deza-floden). Indbyggerne i området har forkastet ovennævnte projekt. Afvisningen af projektet er underbygget af 5 000 klagepunkter, som blev forelagt for Aguas de Galicia med en anmodning om afvisning af projektet.

Yderligere fire årsager bidrager til argumenterne mod projektet:

1. Samtidig med evalueringen af ansøgningen om vandkraftforsyning (som allerede er langt fremskreden) erklærede Conselleria de Médio Ambiente under lokalregeringen i Galicia i sin afgørelsen af 28. oktober 1999 Ulla-Deza-flodområdet for beskyttet naturområde under den almindelige beskyttelsesordning med henblik på indføjelsen heraf i nettet Natura 2000.

2. Det pågældende flodområde er omfattet af programmet Leader-Protodemouros (I, II), hvortil der er ydet fællesskabsstøtte med henblik på at fremme land- og økoturisme i området, hvorfor ødelæggelsen af dette enestående naturmiljø (som netop var begrundelsen for støtten under fællesskabsinitiativet Leader II) ville være at bedrage den Europæiske Union.

3. Projektet er endvidere en alvorlig trussel mod områdets historiske arv og dets kulturarv, herunder især det romanske klosterkompleks i Carboeiro, der ligger nær pilgrimsvejen til Santiago de Compostella.

4. Hvad angår el-produktion, er Ulla-projektet irrelevant for Galicia, som allerede har adskillige andre meget større vandkraftværker.

Vil Kommissionen derfor tage de nødvendige skridt til at forhindre, at Spanien og regionalregeringen i Galicia ødelægger Ulla-Deza-flodbækkenet, og undersøge, om der er mulighed for fællesskabsstøtte til finansieringen af vandkraftprojektet fra Unión Fenasa, S.A.?

Svar afgivet på Kommissionens vegne af Margot Wallström

(13. juni 2000)

Kommissionen kender intet til de forhold, det ærede medlem har bragt på bane.

Naturområdet Sistema Fluvial Ulla-Deza er af de spanske myndigheder blevet udpeget til optagelse på deres nationale liste over lokaliteter af betydning på fællesskabsplan, der kan forventes at ville indgå i Natura-2000-nettet i medfør af Rådets direktiv 92/43/EØF om bevaring af naturtyper samt vilde dyr og planter(1).

Kommissionen har rettet henvendelse til de spanske myndigheder og anmodet disse om kommentarer hertil med henblik på at fastslå, hvorvidt dette projekt vil kunne få en betydelig indvirkning på den pågældende lokalitet på baggrund af målsætningerne i Rådets direktiv 92/43/EØF, i hvilket fald proceduren i dettes artikel 6 finder anvendelse.

Hvorom alting er, vil Kommissionen i sin egenskab af traktaternes vogter træffe de nødvendige foranstaltninger med henblik på at sikre, at fællesskabsretten overholdes i det foreliggende tilfælde.

(1) EFT L 206 af 22.7.1992.